Seun met tuinslang gespuit: Ouers en skool vergader | Maroela Media
Seun met tuinslang gespuit: Ouers en skool vergader
Die foto is digitaal gemanipuleer om die seuntjie, skool en werker se identiteite te beskerm. Foto: Facebook
Die ouers van die driejarige seuntjie wat Maandag heeltemal kaal in die snerpende koue in Rustenburg met 'n tuinslang afgespuit is, het Donderdag uiteindelik met rolspelers vergader by die kleuterskool waar die voorval plaasgevind het.
Die seun se 38-jarige pa, wie se naam weerhou word om die seuntjie se identiteit te beskerm, het aan Maroela Media gesê hulle het om 17:30 met die skoolhoof, wat ook die eienaar van die kleuterskool is, 'n juffrou wat in 'n senior posisie is, en die werker wat die seuntjie gewas het, vergader.
"Ná sowat 'n uur het ons 'n doodloopstraat bereik. Die skool sien niks fout met wat hulle gedoen het nie, toon geen berou nie en het nie eens om verskoning gevra nie," het hy Vrydag aan Maroela Media gesê.
"Ek het hulle pertinent gevra of hulle dink dit is reg om 'n kind kaal buite in die koue met koue water nat te spuit en hulle bly by hul standpunt dat hulle bloot net 'n kind skoongemaak het wat 'n glipsie gehad het."
Die pa het gesê daar is aan hom verduidelik dat al die kinders buite gespeel het toe die voorval plaasgevind het.
Die juffrou wat toesig gehou het, is vlugtig in die gebou in om haar kosblik te gaan bêre toe sy hoor daar loop water in die seuntjies se badkamer. Sy het glo die werker opdrag gegee om te gaan kyk of een van die kinders dalk 'n kraan oopgelos het.
"Die werker sien toe my seuntjie se maag het gewerk en hy was met toiletpapier en water besig om homself te probeer skoonmaak. Hy wou gaan piepie en toe het sy magie gewerk. Sy klere en die badkamer was glo bemors."
Volgens die pa is daar aan hom verduidelik die werker het die seun na buite geneem aangesien die badkamer bemors was. Die seun en die werker is buite na 'n afgesonderde hoekie wat buite sig is.
"Die werker beweer sy het daar sy klere uitgetrek en warm water in 'n 5ℓ-emmer gegooi waarmee sy hom eers afgewas het, terwyl die tuinier sy klere met 'n tuinslang afgespuit het. Die werker het dit self aan ons verduidelik, maar het haarself in 'n stadium weerspreek en gesê daar was koue water in die emmer. So ons weet nie eintlik of daar regtig warm water in was nie."
Hy het gesê daarna het sy die tuinslang, met koue water, gebruik net om van die knie af ondertoe te spuit. Die seun het erg gehuil. Die juffrou het omgestap om te kyk wat aangaan en het toe gesien die werker is "amper klaar" met die skoonmaakproses.
Dit is in dié tyd wat die vrou wat alles aan die lig gebring het, Annelie Nel (52), en haar kollega, 'n onderwyser, by die skool stilgehou het om aanwysings te vra.
"Annelie is na die voorhek en het die skoolhoof daar ontmoet en haar vir aanwysings gevra. Intussen het Annelie en haar kollega gehoor hoe erg huil my kind. Die skoolhoof beweer egter sy het hom nie hoor huil nie. Toe Annelie terugkom by die voertuig waarin sy en die kollega was, het haar kollega vir haar gesê die seun is kaal en word natgespuit en dit is toe dat die kollega die foto (presies om 12:46) geneem het."
Hy verduidelik dat die plek waar sy seuntjie, een van 'n tweeling, gewas en afgespuit is, nie sigbaar van die pad of van die skoolhek is nie. "Die werker beweer sy het die handdoek in die kombuis vergeet. Die foto is presies geneem toe my seuntjie kaal agter haar aangeloop het om die handdoek te gaan kry. Dit was wel in die openbaar," het hy bygevoeg.
"Hulle beweer dit is die eerste keer dat hulle 'n kind só skoonmaak, en dat hulle dit net gedoen het omdat die badkamer bemors was. Ons het egter bewyse van meer ouers en 'n oudonderwyser wat daar gewerk het wat beweer dit het al verskeie kere gebeur."
Die pa het ook gevra wie opdrag gegee het dat sy seun só skoongemaak moet word. "Die werker het gesê sy het self besluit om dit te doen. Maar ek neem die juffrou kwalik. Sy het gesien wat gebeur het, maar nie tussenbeide getree nie omdat sy gesien het hulle is amper klaar. Sy is 'n senior personeellid en kon besef het dit is gevaarlik omdat my kind kan siek word as hy kaal op die koudste dag van die winter só skoongemaak word. Die juffrou is toe na die skoolhoof om te sê wat gebeur het en dat my seun huil. Die skoolhoof het toe gaan kyk vir skoon klere, maar daar was nie. Dit is tóé dat sy my vrou (presies om 12:49) gebel het. Ons woon skaars vyf minute se ry van die skool en my vrou het soontoe gery om vir hom klere te vat."
Toe die 36-jarige ma daar opdaag, het haar seuntjie buite op die skoolhoof se skoot gesit met 'n handdoekie om hom. "Die skoolhoof sê dit was haar manier om hom te troos en compassion te wys, want hy het toe nog gehuil. My vrou het hom daarna huis toe gevat," het die pa gesê.
Die skool het glo aanvanklik Maandag 'n ander weergawe vertel, maar die ma was nie dadelik bewus daarvan nie. Hulle het dit eers die volgende dag uitgevind toe hulle Nel se veelbesproke plasing op Facebook gesien het. Sy het die foto, wat haar kollega geneem het, op Facebook gedeel omdat sy 'n passie vir kinders het. Sy was van mening dit wat gebeur het, is nie aanvaarbaar nie, en sy wou graag die ouers opspoor. Die seuntjie se ma was woedend toe sy Dinsdag die plasing sien en het dadelik haar seuntjies uit die skool gaan haal.
Die seuntjies is in dié kleuterskool sedert hulle een jaar oud is.
Die pa het gesê hulle is besig om 'n nuwe kleuterskool vir hul tweeling te soek en dat hulle nie met die twee oor die voorval praat nie. "Sy boetie het eergisteraand egter uit sy eie gesê hy het sy boetie jammer gekry en wou graag na hom toe gaan toe hy hom so erg hoor huil."
Die pa het gesê hy gaan beslis verdere stappe doen deur die departement van maatskaplike werk en die departement van onderwys van die voorval in te lig sodat 'n behoorlike ondersoek by dié kleuterskool gedoen kan word.
Childline is ook intussen van die voorval bewus gemaak en begin volgende week met 'n ondersoek om te bepaal of dit moontlik kindermishandeling was.
"Wat vir my die ergste is, is dat hulle niks fout sien met wat gebeur het nie en 'die hele bohaai ongegrond is', volgens hulle. In 'n stadium wou ons weet of hulle dit met hul eie kinders sou doen, waarop die juffrou geantwoord het sy sou nie," het die pa gesê.
Die eienaar van die kleuterskool kon Vrydag steeds nie vir kommentaar bereik word nie ná verskeie pogings sedert Dinsdag aangewend is. Sy is glo Dinsdag in die hospitaal opgeneem en moes Woensdag 'n operasie ondergaan, maar is intussen ontslaan. Maroela Media kon wel Dinsdagoggend die skoolhoof bereik, maar sy het geweier om oor die telefoon kommentaar te lewer en het 'n persoonlike onderhoud versoek. Sy het sedertdien op geen verdere navrae reageer nie.
Krugersdorp Noordwes tuinslangfoto
Khoza: 'Ek sal nie in stilte sterf nie'
Man (89) geskiet, vrou ontvoer tydens kapingsdrama
Wat n dramatjie !
Ek weet darem nie of ek so kalm soos hierdie seun se ouers sou kon bly nie. My bloed kook, en dis nie eers my kind nie!!
Bokkie van der Merwe
Kyk as dit my kind het 1000 duiwels op hulle neergedaal.Ek spuit nie eers my honde met koue water af nie.Die ouers het rede om kwaad te wees.Sluit daai kleuterskool.
Ja… kinders maak hulle self vuil… myne het dit ook gedoen toe hulle klein en besig met potty training was. Maar nog nooit het enige iemand hulle met koue water afgespuit om skoon te maak nie. Ek het hulle wel in die bad gesit en met WARM water afgespuit om die ergste vuil af te was en dan bad water ingetap of verder afgewas met 'n warm lappie en seep! Dis skandelik en vernederend vir daai outjie – en ek kan nie glo die onderwyser sien niks verkeerd daarmee nie!
Ek ril om te dink dat daar NOGSTEEDS dalk kinders in daai skool is en dat die ander ouers nog nie hul kinders onmiddelik uitgehaal het nie! Dink net as hy dalk vir 3 jaar lank so afgespuit is…